SK Úradný vestník Európskej únie L 66/1

VYKONÁVACIE NARIADENIE KOMISIE (EÚ) 2017/428

z 10. marca 2017,

ktorým sa v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh schvaľuje základná látka ílovité drevné uhlie a ktorým sa mení príloha k vykonávaciemu nariadeniu Komisie (EÚ) č. 540/2011

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 23 ods. 5 v spojení s článkom 13 ods. 2,

keďže:

(1) V súlade s článkom 23 ods. 3 nariadenia (ES) č. 1107/2009 bola Komisii 18. mája 2015 doručená od spoločnosti Ets Christian Callegari žiadosť o schválenie ílovitého drevného uhlia ako základnej látky. K uvedenej žiadosti boli pripojené informácie požadované v článku 23 ods. 3 druhom pododseku.

(2) Komisia požiadala Európsky úrad pre bezpečnosť potravín (ďalej len „úrad“) o vedeckú pomoc. Úrad predložil Komisii technickú správu 6. júla 2016 (2). Komisia predložila 7. októbra 2016 Stálemu výboru pre rastliny, zvieratá, potraviny a krmivá revíznu správu (3) a návrh tohto nariadenia a sfinalizovala ich v príprave na zasadnutie tohto výboru 24. januára 2017.

(3) Z dokumentácie poskytnutej žiadateľom vyplýva, že ílovité drevné uhlie nemá prirodzenú schopnosť narušiť endokrinný systém, nemá neurotoxické alebo imunotoxické účinky, ani nie je látkou vzbudzujúcou obavy. Neuvádza sa na trh ako prípravok na ochranu rastlín, ani sa primárne nepoužíva na účely ochrany rastlín, je však užitočné pri ochrane rastlín v prípravku, ktorý sa skladá z tejto látky a vody. Preto ho treba považovať za základnú látku. Ílovité drevné uhlie je zmesou drevného uhlia špecifikovaného v nariadení Komisie (EÚ) č. 231/2012 (4) a bentonitu špecifikovaného vo vykonávacom nariadení Komisie (EÚ) č. 1060/2013 (5) vo forme granúl.

(4) Z vykonaných preskúmaní vyplýva, že v prípade ílovitého drevného uhlia možno očakávať, že vo všeobecnosti spĺňa požiadavky stanovené v článku 23 nariadenia (ES) č. 1107/2009, najmä pokiaľ ide o spôsoby používania, ktoré boli preskúmané a podrobne opísané v revíznej správe Komisie. Preto je vhodné schváliť ílovité drevné uhlie ako základnú látku.

(5) V súlade s článkom 13 ods. 2 nariadenia (ES) č. 1107/2009 v spojení s jeho článkom 6 a vzhľadom na súčasné vedecké a technické poznatky je však potrebné stanoviť určité podmienky schválenia, ktoré sú uvedené v prílohe I k tomuto nariadeniu.

(6) V súlade s článkom 13 ods. 4 nariadenia (ES) č. 1107/2009 by sa príloha k vykonávaciemu nariadeniu Komisie (EÚ) č. 540/2011 (6) mala zodpovedajúcim spôsobom zmeniť.

(7) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Schválenie základnej látky

Ílovité drevné uhlie špecifikované v prílohe I sa schvaľuje ako základná látka za podmienok stanovených v uvedenej prílohe.

Článok 2

Zmeny vykonávacieho nariadenia (EÚ) č. 540/2011

Vykonávacie nariadenie (EÚ) č. 540/2011 sa mení v súlade s prílohou II k tomuto nariadeniu.

Článok 3

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 10. marca 2017 Za Komisiu predseda Jean-Claude JUNCKER

(1) Ú. v. EÚ L 309, 24.11.2009, s. 1.

(2) EFSA (Európsky úrad pre bezpečnosť potravín), 2016. Technical report on the outcome of the consultation with Member States and EFSA on the basic substance application for clayed charcoal for use in plant protection as a protectant in grapevines (Technická správa o výsledku konzultácie s členskými štátmi a EFSA k používaniu ílovitého drevného uhlia v prípravkoch na ochranu rastlín a ako ochranného prostriedku viniča). Podporná publikácia EFSA 2016:13(7):EN-1061. 28 s.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

(4) Nariadenie Komisie (EÚ) č. 231/2012 z 9. marca 2012, ktorým sa ustanovujú špecifikácie prídavných látok uvedených v prílohách II a III k nariadeniu Európskeho parlamentu a Rady (ES) č. 1333/2008 (Ú. v. EÚ L 83, 22.3.2012, s. 1).

(5) Vykonávacie nariadenie Komisie (EÚ) č. 1060/2013 z 29. októbra 2013 o povolení bentonitu ako kŕmnej doplnkovej látky pre všetky druhy zvierat (Ú. v. EÚ L 289, 31.10.2013, s. 33).

(6) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

PRÍLOHA I Bežný názov, identifikačné čísla Názov IUPAC Čistota (1) Dátum schválenia Osobitné ustanovenia ílovité drevné uhlie CAS č. 7440-44-0 231-153-3 (Einecs) (aktívne drevné uhlie) CAS č. 1333-86-4 215-609-9 (Einecs) (sadze) CAS č. 1302-78-4 215-108-5 (Einecs) (bentonit) neuvádza sa drevné uhlie: čistota požadovaná nariadením (EÚ) č. 231/2012 bentonit: čistota požadovaná vykonávacím nariadením (EÚ) č. 1060/2013 31. marca 2017 Ílovité drevné uhlie sa musí používať v súlade s osobitnými podmienkami, ktoré sú zahrnuté v záveroch revíznej správy o ílovitom drevnom uhlí (SANTE/11267/2016), a najmä v dodatkoch I a II k uvedenej správe. (1) Ďalšie podrobnosti o identite, špecifikácii a spôsobe použitia základnej látky sú uvedené v revíznej správe.